Eurovan (PSA/Fiat)

Eurovan var et joint venture mellem Fiat og PSA Peugeot Citroën om store MPV'er, som blev fremstillet af SEVEL i Frankrig mellem midten af 1994 og sommeren 2014.

Evasion / Ulysse / Zeta / 806 (1994−2002)

Historie 
Eurovan-modellerne med op til otte siddepladser blev introduceret i juni 1994 under navnene Citroën Evasion, Fiat Ulysse, Peugeot 806 og Lancia Zeta.

Eurovans mål lå tæt på hovedkonkurrenten Renault Espace, selv om akselafstanden var længere. Dog var modellerne mindre end amerikanske MPV'er såsom Chrysler Voyager, som var den hidtil mest populære model i Europa. I modsætning til Espace og andre europæiske MPV'er havde Eurovan skydedøre til bagsæderne. 

I kabinen var gearstangen placeret på instrumentbrættet i stedet for på gulvet, og håndbremsen var placeret mellem venstre fordør og førersædet, hvilket gjorde at midterkonsollen kunne udelades hvorved der opstod en passage mellem de to forsæder. Bilerne var opbygget med to faste enkeltsæder foran og tre udtagelige enkeltsæder på midterste række, sammen med enten to udtagelige enkeltsæder eller et trepersoners bænksæde på tredje sæderække.

I oktober 1998 fik modellerne et facelift. Kun Lancia Zeta blev bygget uforandret frem til produktionens afslutning i sommeren 2002.

Citroën Evasion Camper 
I Danmark var Citroën Evasion som udgangspunkt en ret dyr bil - på grund af de høje registreringsafgifter på cirka 180%. En del af dem blev således ombygget i Danmark til "autocampere"/campingbiler, med et opklappeligt telt på taget og et opklappeligt bord og et lille køkken i kabinen, så de kunne indregistreres med en meget mindre registreringsafgift på kun cirka 60%, og stadig med op til 7 pladser.

Tidslinje 
1994
 Juni: Introduktion af Eurovan med 2,0-liters benzinmotor med 89 kW (121 hk) eller med turbo og 108 kW (147 hk) fra Citroën XM.

1995
 Introduktion af 1,9-liters turbodieselmotor med 66 kW (90 hk) fra Citroën Xantia.

1996
 Yderligere motorer:
 1,8-liters benzinmotor med 73 kW (99 hk) samt
 2,1-liters turbodieselmotor med 80 kW (109 hk).

1998
 Oktober: Facelift.

1999
 Nye motorer:
 2,0-liters 16V-benzinmotor med 97 kW (132 hk).
 2,0-liters HDi-dieselmotor med 80 kW (109 hk) i stedet for 2,1-liters turbodiesel.

2000
 Nye motorer:
 2,0-liters 16V-benzinmotor med 100 kW (136 hk) i stedet for alle tidligere benzinmotorer.
 2,0-liters 16V HDi-dieselmotor med 80 kW (109 hk) i stedet for alle tidligere dieselmotorer.

2002
 Juli: Indstilling af produktionen og introduktion af anden generation.

Tekniske data 
Den første generation af Eurovan-modellerne benyttede PSA's XU/XUD-motorer uanset mærke. Disse blev senere udskiftet med EW/DW-motorerne. Alle motorer var kombineret med en femtrins manuel gearkasse, dog kunne 2,0 16V EW-benzinmotoren som ekstraudstyr leveres med et firetrins automatgear.

Commonrail-dieselmotoren blev af Fiat/Lancia markedsført som JTD og af PSA som HDi, men var i begge tilfælde produceret af PSA.

Benzinmotorer

Dieselmotorer

C8 / Ulysse / Phedra / 807 (2002−2014)

Historie 
Den anden generation af Eurovan-modellerne gik i produktion i juni 2002. En af de vigtigste ændringer var, at modellen var 27 cm længere end første generation. Modellen fik i 2003 den højeste vurdering på fem stjerner i Euro NCAP's kollisionstest.

Som den eneste af de fire MPV'er beholdt Fiat Ulysse sin modelbetegnelse.

Eurovan blev i juni 2006 teknisk modificeret, og opfyldt herefter Euro4-normen.

I februar 2008 gennemgik alle fire modeller et optisk facelift, hvor Peugeot 807 såvel som Citroën C8 fik større logoer og kromlister på kølergrillen, kofangerne og sidebeskyttelseslisterne, mens Fiat Ulysse kun fik et nyt logo.

Lancia Phedra fik en ny kølergrill med færre kromstriber, samt et nyt logo og kromindlæg på den forreste kofanger. Også dørhåndtagene blev forkromede. Fælles for alle fire modeller var den let modificerede kabine med nyt indtræk og dekorationselementer. Sideløbende med den øgede brug af krom udvendigt fik også interiøret nye kromdele.

På den tekniske side blev motorprogrammet udvidet med en 2,2-liters biturbodieselmotor med 170 hk. Denne motor blev i efteråret 2010 taget af programmet og afløst en 2,0-liters dieselmotor med 163 hk. Allerede fra efteråret 2009 kunne Fiat Ulysse kun leveres med 2,0-liters dieselmotoren med 136 hk.

Produktionen af Lancia Phedra blev indstillet i november 2010, hvorefter modellen blev afløst af Lancia Voyager, som er vidtgående identisk med Chrysler Voyager som den ligeledes afløser i Europa.

I juli 2011 udgik også Fiat Ulysse af produktion. Afløseren er Fiat Freemont.

I sommeren 2012 gennemgik Citroën C8 et diskret facelift. Dette facelift kan kendes på det nye, afrundede logo og de nye forlygter med mørke indlæg.

Peugeot tog i november 2013 versionen med automatgear af modelprogrammet og markedsførte kun 807 i en enkelt udstyrsvariant med fem eller syv siddepladser, dog ikke længere med 2+3+3-bestoling.

I slutningen af juni 2014 udgik Peugeot 807 af produktion uden afløser, og Citroën C8 fulgte en måned senere.

Tekniske data

Benzinmotorer

Dieselmotorer

Referencer

Litteratur 
 Automobil Revue. Katalog 1998, 2000, 2001, 2003, 2008 og 2013 (på tysk og fransk).

Eksterne henvisninger 

PSA Peugeot Citroën
Store MPV'er
Forhjulstrukne biler
Biler introduceret i 1994
Biler fra 1990'erne
Biler fra 2000'erne
Biler fra 2010'erne
Bilproducenter fra Frankrig